KIRJALLINEN KYSYMYS E-0585/02 esittäjä(t): Jacqueline Foster (PPE-DE) komissiolle. Postipalvelut.



Virallinen lehti nro 052 E , 06/03/2003 s. 0011 - 0012



KIRJALLINEN KYSYMYS E-0585/02 esittäjä(t): Jacqueline Foster (PPE-DE) komissiolle (5. maaliskuuta 2002) Aihe: Postipalvelut Euroopan unionin postiala kärsii postipalvelujen tarjoajien välisen todellisen kilpailun puutteesta. Valtion monopolit hallitsevat täysin jäsenvaltioiden kotimarkkinoita. Käyttäjillä ja varsinkin kuluttajilla on yleensä käytettävissään vain yksi ainoa palvelujen tarjoaja. Koska markkinoita ei ole vapautettu ja koska todellista kilpailua ei ole, markkinamekanismit eivät muutamaa poikkeusta lukuun ottamatta pysty luomaan paineita yleisimpien postipalvelujen hintojen alentamiseen. Yleisimpien postipalvelujen hintaerot Euroopan unionin sisällä ovat varsin suuria. Saksalainen kuluttaja maksaa 223 prosenttia siitä, mitä espanjalainen kuluttaja maksaa vastaavasta palvelusta (20 gramman painoinen kirje). Saksassa 20 gramman painoisen kirjeen maksu on 0,56 euroa. Saksan väestöntiheys on 230 asukasta neliökilometriä kohti. Espanjassa vastaavat luvut ovat 0,24 euroa ja 78 asukasta neliökilometriä kohti. Väestöntiheyden erot Euroopan unionissa eivät siis selitä hintaeroja. Lisäksi pitää ottaa huomioon, että Saksan postipalvelujen tarjoaja, Deutsche Post, on vieläpä ilmoittanut haluavansa nostaa kirjemaksuja. Ilman todellista Euroopan unionin postipalvelujen tarjoajien välistä kilpailua kuluttajien on mahdotonta arvioida, ovatko heidän postipalveluistaan maksamansa hinnat perusteltuja. Kirjemaksujen huomattavat erot Euroopan unionissa osoittavat selvästi, että joissakin jäsenvaltioissa kuluttajilta peritään liian kalliita maksuja. Koska postidirektiivin yhtenä tärkeimmistä tavoitteista oli tarjota unionin kansalaisille kohtuuhintaisia postipalveluja, näyttää siltä, että Euroopan yhteisö ei pysty saavuttamaan tavoitettaan. Voisiko komissio ilmoittaa, mitä se tekee tällä hetkellä ja mitä se aikoo tehdä tulevaisuudessa Euroopan unionissa perittävien kirjemaksujen erojen ja niiden syiden poistamiseksi, jotta kuluttajilta ei perittäisi liian kalliita maksuja? Frederik Bolkesteinin komission puolesta antamayhteinen vastauskirjallisiin kysymyksiin E-0585/02 ja E-0586/02 (23. huhtikuuta 2002) Kuten vastauksessa arvoisan parlamentin jäsenen kirjalliseen kysymykseen E-0584/02 todettiin, postidirektiivin(1) mukaan jäsenvaltioiden on varmistettava, että yleispalveluihin kuuluvien postipalvelujen hinnat ovat kohtuullisia ja kustannuksiin sovitettuja. Tämän vaatimuksen noudattamisen valvominen on lähinnä jäsenvaltioiden vastuulla. Varmistaakseen näiden periaatteiden noudattamisen, komissio seuraa jatkuvasti postipalvelujen hintojen kehitystä jäsenvaltioissa ja puuttuu asiaan, jos se on asianmukaista postidirektiivin tai kilpailusääntöjen perusteella. Tällä hetkellä ei näytä olevan perusteltua ottaa käyttöön senkaltaista hintojen vertailujärjestelmää postipalveluja varten, jollaista komissio nykyisin ylläpitää autojen hintojen osalta. Jäsenvaltiot sääntelevät postipalvelujen hintoja itse, joten hintavertailut heijastaisivat suurelta osin eri jäsenvaltioiden erilaisia sääntelytapoja. Hallinnollisista hinnoittelupäätöksistä johtuvat hintaerot eivät antaisi tietoa kilpailutilanteesta eri markkinoilla eivätkä paljastaisi epäiltyjä yhteisön kilpailusääntöjen rikkomuksia. Koska useimmissa jäsenvaltioissa vakiintuneet postipalvelujen tarjoajat nauttivat laajasta postimonopolista, toimivia postipalvelujen sisämarkkinoita ei vielä ole, joten hintojen vertailujärjestelmä ei lainkaan helpottaisi komission työtä sisämarkkinoiden vääristymien poistamiseksi. Komissio katsoo siksi, että sen nykyinen hintaseurantajärjestelmä ja toimet yksittäisissä tapauksissa ovat riittäviä sen varmistamiseksi, että hinnat ovat kohtuullisia ja ettei kuluttajalta peritä liian korkeita maksuja. Komissio odottaa, että ehdotetut lainsäädäntötoimet kilpailun lisäämiseksi postimarkkinoilla aiheuttavat vähitellen paineita postipalvelujen hintojen alentamiseksi ja myötävaikuttavat hintaerojen pienenemiseen. (1) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä, EYVL L 15, 21.1.1998.